《山中杂咏》
宋代·许必胜

鸟乱南山云，日照南山绿。
东风语流莺，相吹还断续。
抚自石上语，平生自云足。
浮荣不常御，回薄无停瞩。
苟非女萝枝，焉能事屈曲。
峨峨高山松，漾漾深溪渌。
持此云外心，一谢西飞鹄。

作者简介：许必胜，字希文，金坛（今属江苏）人。高宗绍兴十五年（一一四五）进士。官终知无为军巢县。按：《七十二峰足徵集》卷三作字克之，马迹山人，仕至显谟阁待制，忤时归里。《至顺镇江志》卷一八有传。今录诗十七首。